EUROPA-KOMMISSIONEN Bruxelles, den 28.5.2018 COM(2018) 343 final Forslag til RÅDETS FORORDNING om ændring af forordning (EU) nr. 1387/2013 om suspension af den fælles toldtarifs autonome toldsatser for visse landbrugs- og industriprodukter







BEGRUNDELSE 1.BAGGRUND FOR FORSLAGET •Forslagets begrundelse og formål Visse landbrugs- og industriprodukter produceres ikke i Unionen eller produceres i utilstrækkelige mængder. For at sikre tilstrækkelige og uafbrudte forsyninger og for at forebygge markedsforstyrrelser for disse produkter er visse autonome toldkontingenter blevet helt eller delvist suspenderet ved Rådets forordning (EU) nr. 1387/2013. Forordningen ajourføres hvert halve år med det formål at imødekomme den europæiske industris behov. Kommissionen har med bistand fra Gruppen for Økonomiske Tarifspørgsmål gennemgået alle ansøgninger fra medlemsstaterne om autonome toldsuspensioner. Kommissionen skønner på grundlag af denne gennemgang, at det vil være berettiget at suspendere toldsatserne for visse nye produkter, der i øjeblikket ikke er opført i bilaget til Rådets forordning (EU) nr. 1387/2013. Betingelserne for beskrivelsen, tariferingen eller kravet til den endelige anvendelse af visse andre produkter bør ændres. Produkter, for hvilke toldsuspension ikke længere er i Unionens økonomiske interesse, bør trækkes tilbage. •Sammenhæng med de gældende regler på samme område Dette forslag berører ikke lande, der har indgået en præferencehandelsaftale med Unionen, kandidatlande eller potentielle kandidater til præferenceaftaler med Unionen (f.eks. den generelle præferenceordning, handelsordningen for lande i Afrika, Vestindien og Stillehavet eller frihandelsaftaler). •Sammenhæng med Unionens politik på andre områder Forslaget er i overensstemmelse med Unionens politikker inden for landbrug, handel, erhverv, udvikling og eksterne forbindelser. 2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET •Retsgrundlag Retsgrundlaget for dette forslag er artikel 31 i traktaten om Den Europæiske Unions funktionsmåde. •Nærhedsprincippet (for områder, der ikke er omfattet af enekompetence) EU har enekompetence på det område, som forslaget vedrører. Nærhedsprincippet finder derfor ikke anvendelse. •Proportionalitetsprincippet Forslaget er i overensstemmelse med proportionalitetsprincippet. De påtænkte foranstaltninger er i overensstemmelse med principperne om forenkling af procedurerne for erhvervsdrivende, der beskæftiger sig med udenrigshandel, som anført i Kommissionens meddelelse vedrørende autonome toldsuspensioner og toldkontingenter. Denne forordning går ikke ud over, hvad der er nødvendigt for at nå de tilstræbte mål, jf. artikel 5, stk. 4, i traktaten om Den Europæiske Union. •Valg af retsakt

"Rådet fastsætter på forslag af Kommissionen toldsatserne i den fælles toldtarif", jf. artikel 31 i traktaten om Den Europæiske Unions funktionsmåde ("TEUF"). Derfor er en forordning det rette instrument. 3.RESULTATER AF EFTERFØLGENDE EVALUERINGER, HØRINGER AF INTERESSEREDE PARTER OG KONSEKVENSANALYSER •Efterfølgende evalueringer/kvalitetskontrol af gældende lovgivning Hele ordningen for autonome toldsuspensioner var i 2013 genstand for en evalueringsundersøgelse. I undersøgelsen blev det konkluderet, at den vigtigste begrundelse for ordningen stadig er gyldig. Omkostningsbesparelserne kan være betydelige for EU-virksomheder, der importerer varer under ordningen. Disse besparelser kan, afhængigt af hvilket produkt, hvilken virksomhed og hvilken sektor der er tale om, medføre flere fordele såsom bedre konkurrenceevne, mere effektive produktionsmetoder og skabelse og bevarelse af arbejdspladser i Unionen. Nærmere oplysninger om besparelserne i denne forordning kan findes i vedlagte finansieringsoversigt. •Høringer af interesserede parter Gruppen for Økonomiske Tarifspørgsmål, der samler delegationer fra alle medlemsstaterne samt Tyrkiet, bistod Kommissionen med at vurdere forslaget. Gruppen mødtes tre gange, før ændringerne i forslaget blev vedtaget. Hver enkelt anmodning (ny eller om ændring) blev nøje vurderet af gruppen. Der blev især fokuseret på behovet for, at en eventuel skade for producenterne i Unionen forhindres, og at EU-produktionens konkurrenceevne styrkes og konsolideres. Alle anførte suspensioner afspejler, hvad der blev aftalt under drøftelserne i Gruppen for Økonomiske Tarifspørgsmål. Der blev ikke peget på potentielt alvorlige risici, som kan gøre uoprettelig skade. •Konsekvensanalyse Den foreslåede ændring er af rent teknisk karakter og vedrører kun anvendelsesområdet for de suspensioner, der er anført i bilaget til Rådets forordning (EU) nr. 1387/2013. Der er derfor ikke foretaget nogen konsekvensanalyse for dette forslag. •Grundlæggende rettigheder Forslaget har ingen konsekvenser for de grundlæggende rettigheder. 4.VIRKNINGER FOR BUDGETTET Forslaget har ingen finansielle virkninger for udgifterne, men har finansielle virkninger for indtægterne. Ikkeopkrævet told beløber sig til i alt ca. 25 mio. EUR pr. år. Virkningerne for budgettets traditionelle egne indtægter er 20 mio. EUR pr. år (dvs. 80 % af det samlede beløb). I finansieringsoversigten gøres der nærmere rede for de budgetmæssige virkninger af forslaget. Tabet af traditionelle egne indtægter vil blive opvejet af medlemsstaternes bidrag til de bruttonationalindkomstbaserede (BNI-baserede) egne indtægter. 5.ANDRE FORHOLD •Planer for gennemførelsen og foranstaltninger til overvågning, evaluering og rapportering De foreslåede foranstaltninger forvaltes inden for rammerne af Den Europæiske Unions integrerede toldtarif (TARIC) og anvendes af medlemsstaternes toldmyndigheder. Forslag til RÅDETS FORORDNING

om ændring af forordning (EU) nr. 1387/2013 om suspension af den fælles toldtarifs autonome toldsatser for visse landbrugs- og industriprodukter RÅDET FOR DEN EUROPÆISKE UNION HAR — under henvisning til traktaten om Den Europæiske Unions funktionsmåde, særlig artikel 31, under henvisning til forslag fra Europa-Kommissionen, og ud fra følgende betragtninger: (1)For at sikre tilstrækkelige og uafbrudte forsyninger af visse landbrugs- og industriprodukter, som ikke er tilgængelige i Unionen eller kun er det i utilstrækkelige mængder, og derved undgå at forstyrre markederne for disse produkter, blev den fælles toldtarifs autonome toldsatser for disse produkter suspenderet ved Rådets forordning (EU) nr. 1387/2013. Produkterne kan importeres til Unionen til nulsats eller nedsat sats. (2)Det er ikke længere i Unionens interesse at opretholde suspensionen af den fælles toldtarifs autonome toldsatser for fem af de produkter, der i øjeblikket er opført i bilaget til forordning (EU) nr. 1387/2013. De produkter, der er tale om, fremgår af bilag I til denne forordning fordelt på KN- og Taric-koder, som ikke også fremgår af listen i bilag II til denne forordning. Suspensionerne af disse produkter bør derfor udgå. (3)Unionens produktion af 85 produkter, der i øjeblikket ikke er opført i bilaget til forordning (EU) nr. 1387/2013, er utilstrækkelig eller ikkeeksisterende. De produkter, der er tale om, fremgår af bilag II til denne forordning fordelt på KN- og Taric-koder, som ikke også fremgår af listen i bilag I til denne forordning. Det er således i Unionens interesse at suspendere den fælles toldtarifs autonome toldsatser for disse produkter. (4)For at tage hensyn til den tekniske produktudvikling og de økonomiske tendenser på markedet er det nødvendigt at ændre betingelserne for suspensionerne af den fælles toldtarifs autonome toldsatser for visse produkter, der i øjeblikket er opført i bilaget til forordning (EU) nr. 1387/2013. Navnlig gør følgende sig gældende: ·for én suspension er det nødvendigt at tilpasse kravene til den endelige anvendelse ·for en anden suspension bør den gældende told ændres ·for 19 suspensioner bør beskrivelsen harmoniseres eller tydeliggøres ·for 14 suspensioner er det nødvendigt at ændre tariferingen ·for 18 suspensioner skal den supplerende enhed tilpasses. (5)Forordning (EU) nr. 1387/2013 bør derfor ændres i overensstemmelse hermed. (6)For at undgå en afbrydelse af anvendelsen af ordningen for autonome toldsuspensioner bør ændringerne i denne forordning vedrørende toldsuspensioner for de omhandlede produkter finde anvendelse fra den 1. juli 2018. Denne forordning bør derfor træde i kraft hurtigst muligt — VEDTAGET DENNE FORORDNING: Artikel 1 I bilaget til forordning (EU) nr. 1387/2013 ændres tabellen således: 1) Alle asterisker og slutnoten (*) med teksten: "En nyligt indført foranstaltning eller en foranstaltning med ændrede betingelser." udgår

2) Rækkerne om suspensioner for de produkter, for hvilke KN- og Taric-koderne er opført i bilag I til nærværende forordning, udgår 3) Rækkerne for de produkter, der er opført i bilag II til nærværende forordning, indsættes i overensstemmelse med rækkefølgen for KN- og Taric-koder i henholdsvis den første og den anden kolonne i tabellen. Artikel 2 Denne forordning træder i kraft dagen efter offentliggørelsen i Den Europæiske Unions Tidende. Den finder anvendelse fra den 1. juli 2018. Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den […]. På Rådets vegne Formand FINANSIERINGSOVERSIGT 1. FORSLAGETS BETEGNELSE Rådets forordning om ændring af forordning (EU) nr. 1387/2013 om suspension af den fælles toldtarifs autonome toldsatser for visse landbrugs- og industriprodukter 2. BUDGETPOSTER Kapitel og artikel:

Kapitel 1 2 og artikel 1 2 0 – Told og andre afgifter, der er omhandlet i artikel 2, stk. 1, litra a), i afgørelse 2014/335/EU, Euratom Budgetteret beløb for 2018 (22 844 000 000 EUR) 3. FINANSIELLE VIRKNINGER ◻ Forslaget har ingen finansielle virkninger X Forslaget har ingen finansielle virkninger for udgifterne, men har følgende finansielle virkninger for indtægterne: (i mio. EUR, 1 decimal)